Engir nýnemar verða teknir inn í meistaranám Háskóla Íslands í blaða- og fréttamennsku í haust. Umsjónarmaður námsins segir mikilvægt að laga námið að breyttum veruleika og hefja fagið til vegs og virðingar.
Aðsóknin hefur minnkað og það eru að mörgu leyti mjög erfiðar aðstæður í þessu fjölmiðlaumhverfi
Segir Valgerður Anna Jóhannsdóttir, umsjónarmaður námsins og lektor við stjórnmálafræðideild Háskól íslands. Einkareknir miðlar berjist í bökkum og talsvert um samruna og uppsagnir. Hún segir blaða- og fréttamennsku hafa tekið hröðum breytingum undanfarna tvo áratugi og hyggst leggjast yfir það, í samráði við miðlana sjálfa og samtök blaða- og fréttamanna, hvernig námið geti best nýst í dag. Með breytingum á hún bæði við tækninýjungar en einnig meiri hraða, álag og auknar kröfur um framleiðni. Í huga Valgerðar er nú meiri þörf en nokkru sinni fyrir gagnrýna blaða- og fréttamenn en umræðan um starfið er oft neikvæð, talað um að hver sem er geti gegnt því og fólk í stéttinni margt orðið beygt og bugað.
Það er nóg af fólki sem hefur skoðanir á öllum mögulegum eða ómögulegum hlutum en það sem við þurfum eru vandaðar, sannreyndar upplýsingar. Það þarf kannski að gera eitthvert átak í að vekja athygli á því hversu mikilvæg þessi starfsemi er fyrir samfélagið allt og hefja þetta starf til meiri vegs og virðingar en það að mörgu leyti nýtur í dag.
Stefnt er að því að taka nýnema inn í endurskoðað nám, haustið 2022.
Umsjónarmaður meistaranáms í blaða- og fréttamennsku við Háskóla Íslands vill hefja blaðamannsstarfið til vegs og virðingar. Ráðist verður í endurskipulagningu námsins í vetur og engir nýnemar teknir inn. 